JW.ORG Wɔ Aneɛ Mɔɔ Bo 300 La Anu!
Saa ɛtinli jw.org aneɛ ɛleka ne mɔɔ wɔ mukelɛ ɛhye la a, ɛbanwu aneɛ mɔɔ bo 300 la wɔ ɛkɛ
Saa ɛfa aneɛ dodo ne ɛtoto website gyɛne mɔɔ bɛlie duma la anwo a, kɛzi ɛnwu ye ɛ? Suzu nwolɛ nea: Ɔkadwu July 2013 la, ɛnee Maamgbole Koyɛlɛ Eku ne website ne wɔ aneɛ nsia anu. Ɛnee Europa, European Union website titile ne wɔ aneɛ 24 anu. Ɛnee Google wɔ aneɛ 71 anu yɛɛ Wikipedia noko wɔ aneɛ 287 anu.
Ɔdie dɔnehwele dɔɔnwo na bɛahile website bie abo bɛahɔ aneɛ mɔɔ bo 300 la anu! Gyihova Alasevolɛ dɔɔnwo mɔɔ bɛwɔ ewiade amuala mɔɔ bɛkpondɛ kɛ bɛye Gyihova ayɛlɛ la a yɛ gyima ɛhye anu dɔɔnwo a. Aneɛ biala anu amra ka bɛ nwo bɔ nu kɛ ekpunli na bɛfa anwubielɛ mɔɔ bɛlɛ la bɛkile Nrelenza edwɛkɛ ne abo.
Bɛhile edwɛkɛ dɔɔnwo abo bɛhɔ aneɛ mɔɔ bo 300 la anu wɔ jw.org ne azo yemɔti edwɛkɛ mɔɔ wɔ zolɛ la zonle kpalɛ
JW.ORG ne wɔ ɛleka biala yɛɛ eza yelie duma. Ɛhye da ali wɔ Alexa, kɔmpɛlɛ bie mɔɔ neɛnlea aleɛabo Intanɛte website mɔɔ menli kɔ zo kpalɛ yɛle la edwɛkɛ ne anu. Wɔ kɛzi bɛhyehyɛ bɛ edwɛkɛ ne la anu, website kɛyɛ 87,000 mɔɔ ewiade ye anu ɛzonlenlɛ titile ne mɔ ɛdeɛ nee menli mɔɔ kɛlɛ ɛzonlenlɛ nwo edwɛkɛ nee ahyehyɛdeɛ gyɛne mɔɔ le kɛ ɛzonlenlɛ ahyehyɛdeɛ la a wɔ “Religion and Spirituality” (Ɛzonlenlɛ Nee Sunsum Nu Gyinlabelɛ) abo a. Wɔ kɛzi bɛhyehyɛle ye la anu, ɔkadwu July 2013 la, ɛnee jw.org ne a tɔ zo nwiɔ a! Mɔɔ lumua la a le website bie mɔɔ awie biala kola kɔ ɛkɛ mɔɔ ɔmaa menli kola buke Baebolo ngilebɛbo ngakyile nu wɔ zo la.
Yeanyɛ boɛ fee la, ɔkadwu October 2013 la, menli mɔɔ bo 890,000 la a hɔle jw.org ne azo kenle ko biala a. Yɛbahɔ zo yɛava Baebolo nu edwɛkɛ mɔɔ baboa la yɛagua ɛkɛ ne yɛamaa menli mɔɔ bɛwɔ ɛleka biala la mɔɔ yɛnlie bɛ ɛhwee a.
twi_Latn twi_Latn twi_Latn bam_Latn twi_Latn twi_Latn twi_Latn